Ανάπτυξη μεθοδολογιών αξιολόγησης ιστοχώρων
Authors: Μαμάκου Ξένια 
Published: March 2024

Η διδακτορική διατριβή είχε ως στόχο τον καθορισμό εκείνων των κριτηρίων αξιολόγησης που καθιστούν μια ιστοσελίδα «καλή» και τη χρησιμοποίηση των κριτηρίων αυτών ως οδηγό για τη δημιουργία «σωστών» ιστοχώρων. Καθώς δεν είχε πραγματοποιηθεί έρευνα που να καλύπτει όλα τα απαραίτητα κριτήρια αξιολόγησης ιστοσελίδων, μια τέτοια ερευνητική προσπάθεια θεωρήθηκε αναγκαία, τόσο για τους δημιουργούς ιστοχώρων όσο και για τους χρήστες, δεδομένου ότι ένας θεωρούμενος ως επιτυχημένος ιστοχώρος θα πρέπει επίσης να είναι συνεπής με ηθικές αρχές και την υπάρχουσα νομοθεσία. Η μελέτη και συγκέντρωση των κυριοτέρων ρυθμίσεων και κανονισμών που ισχύουν στη νομοθεσία, καθώς επίσης και των ηθικών κανόνων και περιορισμών, είχε σαν αποτέλεσμα την πρόταση μιας λίστας Κανόνων αξιολόγησης ιστοχώρων, για τους οποίους χρησιμοποιήθηκε ο όρος «Νομικοί και Ηθικοί Κανόνες Ιστοχώρων». Οι Κανόνες αυτοί χρησιμοποιήθηκαν σε σχετική έρευνα που πραγματοποιήθηκε, με σκοπό να αποδειχτεί κατά πόσο οι σύγχρονοι ιστοχώροι συλλέγουν προσωπικά δεδομένα και να εξεταστεί ο βαθμός τήρησης των «Νομικών και Ηθικών Κανόνων Ιστοχώρων». Με σκοπό την αποτελεσματική αξιολόγηση ιστοχώρων με βάση τους «Νομικούς και Ηθικούς Κανόνες Ιστοχώρων» που προτάθηκαν, αναπτύχθηκαν και παρουσιάστηκαν δύο διαφορετικές μεθοδολογίες αξιολόγησης. Η πρώτη μεθοδολογία εφαρμόζει ένα μαθηματικό μοντέλο για την εξακρίβωση του βαθμού ικανοποίησης των Κανόνων, ενώ η δεύτερη μεθοδολογία χρησιμοποιεί την ασαφή λογική για να καταλήξει σε αντίστοιχα συμπεράσματα. Οι προτεινόμενες μεθοδολογίες έχουν σχεδιαστεί με σκοπό να ανταποκρίνονται στις απαιτήσεις των ερευνητών και όσων επίσης ασχολούνται γενικότερα με μελέτες αξιολόγησης και ειδικότερα με την αξιολόγηση ή και τη σχεδίαση ιστοχώρων. Μέσα σε αυτά τα πλαίσια καλύπτονται ακόμη και οι περιπτώσεις στις οποίες εμφανίζονται στοιχεία αβεβαιότητας, ασάφειας και ανακρίβειας. Για την ευκολότερη και αποτελεσματικότερη λήψη αποτελεσμάτων αξιολόγησης και με τις δύο μεθόδους, δημιουργήθηκε online εφαρμογή, που επιτρέπει σε οποιονδήποτε αξιολογητή ή σχεδιαστή ιστοχώρου να καταλήξει με εύκολη διαδικασία στα επιθυμητά αποτελέσματα. Η εφαρμογή δίνει επίσης τη δυνατότητα διατήρησης αρχείων με τα χαρακτηριστικά των ιστοχώρων σε σχέση με την ικανοποίηση των «Νομικών και Ηθικών Κανόνων Ιστοχώρων», ώστε να είναι δυνατή η συγκριτική μελέτη ιστοχώρων και η επανασύγκριση μετά από κάθε προσπάθεια βελτίωσής τους. Η έρευνα που πραγματοποιήθηκε στα πλαίσια της διδακτορικής διατριβής προσέφερε μια σειρά χρήσιμων αποτελεσμάτων: -Παρουσίασε τα αποτελέσματα έρευνας σχετικά με την τήρηση των «Νομικών και Ηθικών Κανόνων Ιστοχώρων» από συνολικά 130 ιστοχώρους που βρίσκονται στο «top 100» δύο διαφορετικών πηγών.-Καθόρισε τις βαρύτητες για τους επί μέρους κανόνες των «Νομικών και Ηθικών Κανόνων Ιστοχώρων», που προέκυψαν από μελέτη που πραγματοποιήθηκε με τη γνώμη 164 «ειδικών». -Παρέθεσε μέρος του κώδικα που χρησιμοποιήθηκε για τη δημιουργία online ερωτηματολογίου, ο οποίος θα μπορούσε να χρησιμοποιηθεί στη δημιουργία αντίστοιχων ερωτηματολογίων σε επόμενες έρευνες. -Περιλάμβανε online εφαρμογή, που δημιουργήθηκε για τη δυνατότητα αξιολόγησης των ιστοχώρων και με τα δύο μοντέλα που προτάθηκαν, κάνοντας την εφαρμογή των δύο μοντέλων πολύ εύκολη και τηρώντας μια βάση δεδομένων για οποιεσδήποτε συγκριτικές αξιολογήσεις ιστοχώρων.